Nicolae Ciucă, întâlnire cu Roberta Metsola la București
Președintele Senatului, Nicolae Ciucă, a publicat pe pagina sa de Facebook un mesaj în care anunță că s-a revăzut cu președintele Parlamentului European, Roberta Metsola. Oficialul european participă la congresul PPE.
Fostul prim-ministru al României spune că ideea principală a discuției pe care a avut-o a fost strategia pentru alegerile europarlamentare. Acesta a precizat că aceasta este cea mai bună evaluare a felului în care instituțiile din Europa tratează problemele actuale.
"M-am revăzut astăzi la București cu Roberta Metsola, președinta Parlamentului European, care participă la congresul PPE. Ideea principală a discuției a fost strategia pentru următoarele alegeri europarlamentare. Ca populari europeni, credem că aceasta va fi cea mai bună evaluare a modului în care instituțiile europene abordează problemele curente", arată Nicolae Ciucă pe pagina de Facebook.
Alegerile europarlamentare vor avea loc pe data de 9 iunie, la nivel european.
Discursul anti-european, din ce în ce mai des
Fostul prim-ministru a mai precizat că discursul anti-european a luat amploare în ultimii ani. Potrivit lui, acest lucru se întâmplă din cauza multor politicieni și formațiuni extremiste.
Așadar, el spune că miza alegerilor europarlamentare este păstrarea în "prima linie" a forțelor care împărtășesc valorile europene.
Acesta spune că noul Parlament European și viitoarea Comisie vor lua măsuri bazate pe aceleași valori ca și până acum.
"În ultimii ani, în Europa a crescut un val de politicieni și formațiuni extremiste, cu un discurs anti-european. Miza alegerilor din iunie este păstrarea într-o poziție fruntașă a forțelor pro-europene. Doar așa, noul Parlament European și viitoarea Comisie pot continuă să ia măsuri bazate pe valorile pe care este construită UE", continuă acesta.
Fenomenul dezinformărilor și manipulărilor trebuie combătut
Președintele Partidului Național liberal (PNL) a dezvăluit ce discuții a mai purtat cu oficialul european. Fostul prim-ministru spune că fenomenul dezinformărilor și manipulărilor din social media a fost și el abordat.
Potrivit fostului șef al Guvernului de la București s-a ajuns și la o concluzie în acest sens. Astfel, el spune că, pentru combaterea acestui fenomen, este important ca cetățenii să afle care sunt beneficiile apartenenței la UE.
De asemenea, ei trebuie să afle și care sunt soluțiile pentru depășirea recentelor probleme apărute la nivel economic.
"Am discutat și despre fenomenul îngrijorător al răspândirii dezinformărilor și manipulărilor pe rețelele sociale. Concluzia noastră este că le putem combate arătând cetățenilor beneficiile apartenenței la Uniunea Europeană și soluțiile pentru depășirea provocărilor economice din prezent", a mai spus fostul prim-ministru al României.
Amintim că Bucureștiul a devenit capitala politică a Europei timp de trei zile. În capitală are loc Congresul PPE din acest an. La congres a venit și președintele PPE, Manfred Weber.